Ek het laas met die baba Harley-Davidson, die Street 750, gery tydens die 2015 Motorfiets van Die Jaar, skryf Réhann Coetzee.
Alhoewel ek gedink het dit was baie slim van Harley om ’n meer bekostigbare, ligter fiets by hulle modelreeks te voeg, was die afwerking ’n teleurstelling. Die remme het ook vir een oomblik van onbeplande opwinding gesorg.
Maar my ry-indruk van die Street 750 is irrelevant want, soos ek voorspel het, is dit ’n reuse verkoopsukses vir die manne van Milwaukee.
Niemand verkoop ’n lewensstyl so goed soos Harley-Davidson nie en met die Street 750 (en Street 500 in ander markte) het hulle daardie lewenstyl vir nog meer mense toeganklik gemaak.
Die agterwiel is nou ook 17-duim groot, teenoor die Street se 15-duim. Die voorwiel het nou dubbelremskywe, wat ’n baie groot verskil behoort te maak in remvermoë.
Die ontwerp van die Street Rod is duidelik baie agressiewer en herinner aan die XR1200-weergawe van die Sportster van 2009. Die indruk van ’n wilder fiets word verder beklemtoon deur ’n herontwerpte windskermpie en spieëltjies wat op die punte van die stuurstang gemonteer is.